Κανονισμός (ΕΚ) αριθ. 1967/2001 της Επιτροπής

της 8ης Οκτωβρίου 2001

για την προσαρμογή ορισμένων γεωργονομισματικών αντισταθμιστικών ενισχύσεων που χορηγήθηκαν στη Δανία και στη Σουηδία

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 2799/98 του Συμβουλίου, της 15ης Δεκεμβρίου 1998, για τη θέσπιση του γεωργονομισματικού καθεστώτος του ευρώ(1), και ιδίως το άρθρο 5,

Εκτιμώντας τα ακόλουθα:

(1) Για διάφορα κράτη μέλη, τα ανώτατα ποσά των αντισταθμιστικών ενισχύσεων που προκύπτουν από τις τιμές μετατροπής ευρώ σε μονάδες εθνικού νομίσματος ή τις συναλλαγματικές ισοτιμίες που εφαρμόζονται 1η Ιουλίου και την 1η Αυγούστου 1999 καθορίστηκαν, αντίστοιχα, από τους κανονισμούς της Επιτροπής (ΕΚ) αριθ. 1639/1999(2) και (ΕΚ) αριθ. 2200/1999(3).

(2) Για τη Σουηδία και το Ηνωμένο Βασίλειο, τα ανώτατα ποσά των αντισταθμιστικών ενισχύσεων που προκύπτουν από τις ισοτιμίες που εφαρμόζονται την 1η Ιουλίου και την 1η Αυγούστου 2000 καθορίστηκαν, αντίστοιχα, από τους κανονισμούς (ΕΚ) αριθ. 1612/2000(4) και (ΕΚ) αριθ. 2293/2000(5).

(3) Ο κανονισμός (ΕΚ) αριθ. 2799/98 ορίζει, αφενός, στο άρθρο 5 παράγραφος 3, ότι το ποσό της δεύτερης δόσης της ενίσχυσης, όπως και εκείνο της τρίτης δόσης, μειώνεται σε σχέση με το επίπεδο της προηγούμενης δόσης, τουλάχιστον κατά το ένα τρίτο του ποσού που καταβλήθηκε με την πρώτη δόση και, αφετέρου, στο άρθρο 5 παράγραφος 4 ότι το ανώτατο ποσό της αντισταθμιστικής ενίσχυσης μειώνεται ή ακυρώνεται σε συνάρτηση με την επίπτωση που έχει στο εισόδημα η εξέλιξη των ισοτιμιών που διαπιστώθηκαν κατά την πρώτη ημέρα της δεύτερης και της τρίτης δόσης.

(4) Οι ισοτιμίες που εφαρμόζονται σε ορισμένες άμεσες ενισχύσεις που έχουν ως γενεσιουργό αίτιο την 1η Ιουλίου 2001 καθορίστηκαν από τον κανονισμό (ΕΚ) αριθ. 1580/2001 της Επιτροπής(6). Από την εξέταση των ισοτιμιών που καθορίστηκαν για τη δανική κορόνα και τη σουηδική κορόνα προκύπτει ότι τα ανωτέρω νομίσματα υποτιμήθηκαν.

(5) Για τις δόσεις σχετικά με την περίοδο μεταξύ 1ης Ιουλίου 2001 και 30ής Ιουνίου 2002 είναι επομένως σκόπιμο να εφαρμοστεί συμπληρωματική μείωση του ανώτατου ποσού της αντισταθμιστικής ενίσχυσης που συνδέεται με τα γενεσιουργά αίτια της 1ης Ιουλίου 1999 για τη Δανία. Για τις εν λόγω δόσεις είναι επίσης σκόπιμο να μην επιτραπεί στη Σουηδία να χορηγήσει τις αντισταθμιστικές ενισχύσεις που συνδέονται με τα γενεσιουργά αίτια της 1ης Ιουλίου και της 1ης Αυγούστου 1999 και της 1ης Ιουλίου και της 1ης Αυγούστου 2000.

(6) Δυνάμει του κανονισμού (ΕΚ) αριθ. 1672/2000 του Συμβουλίου, της 27ης Ιουλίου 2000, που τροποποιεί τον κανονισμό (ΕΚ) αριθ. 1251/1999 για τη θέσπιση καθεστώτος στήριξης των παραγωγών ορισμένων αροτραίων καλλιεργειών, ώστε να υπάγονται σε αυτόν το λίνο και η κάνναβη που προορίζονται για την παραγωγή ινών(7), αρχίζοντας από την περίοδο 2001/02, το λίνο και η κάνναβη τα οποία προορίζονται για την παραγωγή ινών υπάγονται στο καθεστώς στήριξης που προβλέπεται για τους παραγωγούς ορισμένων αροτραίων καλλιεργειών. Κατά συνέπεια, αρχίζοντας από την εν λόγω περίοδο, αλλάζει η ημέρα του γενεσιουργού αιτίου των στρεμματικών πληρωμών για το λίνο και την κάνναβη με προορισμό την παραγωγή ινών, από 1η Αυγούστου σε 1η Ιουλίου.

(7) Τα μέτρα που προβλέπονται στον παρόντα κανονισμό είναι σύμφωνα με τη γνώμη των σχετικών επιτροπών διαχείρισης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για τις δόσεις που αντιστοιχούν στις ενισχύσεις οι οποίες έχουν γενεσιουργό αίτιο την 1η Ιουλίου 2001, τα ποσά της αντισταθμιστικής ενίσχυσης για τη Δανία, όπως περιλαμβάνονται στο παράρτημα του κανονισμού (ΕΚ) αριθ. 1639/1999, πολλαπλασιάζονται επί τον συντελεστή 0,7776.

Άρθρο 2

Για τις δόσεις που αντιστοιχούν στις ενισχύσεις οι οποίες έχουν γενεσιουργό αίτιο την 1η Ιουλίου 2001, δεν εγκρίνεται η χορήγηση των αντισταθμιστικών ενισχύσεων για τη Σουηδία, όπως περιλαμβάνονται αντίστοιχα στα παραρτήματα των κανονισμών (ΕΚ) αριθ. 1639/1999, (ΕΚ) αριθ. 2200/1999, (ΕΚ) αριθ. 1612/2000 και (ΕΚ) αριθ. 2293/2000.

Άρθρο 3

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 8 Οκτωβρίου 2001.

Για την Επιτροπή

Franz Fischler

Μέλος της Επιτροπής

(1) ΕΕ L 349 της 24.12.1998, σ. 1.

(2) ΕΕ L 194 της 27.7.1999, σ. 33.

(3) ΕΕ L 268 της 16.10.1999, σ. 8.

(4) ΕΕ L 185 της 25.7.2000, σ. 36.

(5) ΕΕ L 262 της 17.10.2000, σ. 12.

(6) ΕΕ L 209 της 2.8.2001, σ. 16.

(7) ΕΕ L 193 της 29.7.2000, σ. 13.